b'\n_START_ARTICLE_\nRapautuminen\n_START_PARAGRAPH_\nRapautuminen on kallion tai muun kiven murenemista. Rapautumisen prosessi voi olla mekaaninen, kemiallinen tai biologinen. Pitkien aikojen, jopa vuosimiljoonien kuluessa rapautuminen voi johtaa kallion ja kivien hajoamiseen._NEWLINE_Tapaan, jolla paljaat kallioalueet reagoivat ilmakeh\xc3\xa4n, veden ja elollisten organismien kanssa, vaikuttaa niiden rakenne ja koostumus. Rapautumisen nopeuteen vaikuttavat ilmasto-olot niin, ett\xc3\xa4 kuumassa ja kosteassa kiviaines rapautuu yleens\xc3\xa4 nopeammin kuin kuivassa tai kylm\xc3\xa4ss\xc3\xa4.\n_START_SECTION_\nMekaaninen rapautuminen\n_START_PARAGRAPH_\nMekaanisessa rapautumisessa kiviaines hajoaa ilman, ett\xc3\xa4 sen rakenteessa tapahtuu merkitt\xc3\xa4v\xc3\xa4\xc3\xa4 kemiallista muutosta. Mekaaninen rapautuminen aiheutuu yleens\xc3\xa4 paineolojen tai l\xc3\xa4mp\xc3\xb6tilojen muutoksesta. Kun eroosio ja kiviaineksen kohoaminen maankuoressa muuttavat paine- ja l\xc3\xa4mp\xc3\xb6olosuhteita, kivet j\xc3\xa4\xc3\xa4htyv\xc3\xa4t, supistuvat ja lopulta halkeavat. Halkeamiin kulkeutunut vesi j\xc3\xa4\xc3\xa4tyy ja aiheuttaa laajetessaan voimakkaan paineen, joka laajentaa halkeamia. Kallio hajoaa, kun siihen on kohdistunut riitt\xc3\xa4v\xc3\xa4n monta j\xc3\xa4\xc3\xa4tymis\xe2\x80\x93sulamissykli\xc3\xa4. T\xc3\xa4llaiselle pakkasrapautumiselle erityisen alttiita ovat vuorten paljaat kalliosein\xc3\xa4m\xc3\xa4t._NEWLINE_Aavikoilla kivi\xc3\xa4 rikkoutuu laajenemis\xe2\x80\x93supistumissyklien seurauksena, koska kivien pintal\xc3\xa4mp\xc3\xb6tila voi vuorokauden sis\xc3\xa4ll\xc3\xa4 vaihdella +60 asteesta alle nollan.\n_START_SECTION_\nKemiallinen rapautuminen\n_START_PARAGRAPH_\nKemiallinen rapautuminen voi olla seurausta mekaanisesta rapautumisesta, joka paljastaa kallioalueita. Kemiallisessa rapautumisessa kallion sis\xc3\xa4ll\xc3\xa4 olevia mineraaleja voi hajota ja uusia mineraaleja synty\xc3\xa4. Kemiallinen rapautuminen tapahtuu l\xc3\xa4mpim\xc3\xa4ss\xc3\xa4 ja kosteassa ilmastossa paljon nopeammin kuin kuivassa. Rapautumisprosessia edist\xc3\xa4\xc3\xa4 sadeveden happamuus, joka johtuu ilmakeh\xc3\xa4n hiilidioksidin liukeneminen veteen. Sadevesi liuottaa kemiallisessa reaktiossa maaper\xc3\xa4st\xc3\xa4 tiettyj\xc3\xa4 mineraaleja, kuten kalsiumkarbonaattia. Kalkkikiven liuetessa happamaan veteen kallioper\xc3\xa4\xc3\xa4n voi synty\xc3\xa4 maanalaisia onkaloita. Kemiallinen rapautuminen synnytt\xc3\xa4\xc3\xa4 kalkkikivialueille omaleimaisen karstimaiseman, johon kuuluu my\xc3\xb6s tippukivi\xc3\xa4 ja kalkkikivikerrostumia._NEWLINE_Pohjavesi ja merivesi voivat reagoida etenkin oliviinin kanssa. Maanpinnan tuntumassa veden kanssa voivat my\xc3\xb6s reagoida kiilteet, maas\xc3\xa4lv\xc3\xa4t ja er\xc3\xa4\xc3\xa4t amfiboliitit, mist\xc3\xa4 syntyy savimineraaleja kuten koaliniittia. Koska savimineraalit ovat olennainen osa maapallon maaper\xc3\xa4\xc3\xa4 ja sedimenttej\xc3\xa4, kemiallinen rapautuminen on erityisen merkitt\xc3\xa4v\xc3\xa4 geologinen prosessi. Lis\xc3\xa4ksi rautapitoiset mineraalit muodostavat rapautuessaan ruosteenruskeaa rautaoksidia._NEWLINE_Teollinen vallankumous voimisti kemiallista rapautumista etenkin pahiten saastuneilla alueilla. Fossiilisten polttoaineiden poltosta ja ajoneuvoista ilmakeh\xc3\xa4\xc3\xa4n p\xc3\xa4\xc3\xa4sseet typen oksidit ja rikkidioksidi aiheuttavat happosateita reagoidessaan ilmakeh\xc3\xa4ss\xc3\xa4 veden kanssa.\n_START_SECTION_\nBiologinen rapautuminen\n_START_PARAGRAPH_\nBiologista rapautumista aiheuttavat mikrobit ja muut eli\xc3\xb6t. J\xc3\xa4k\xc3\xa4lien tuottamat hapot liuottavat kallioper\xc3\xa4n mineraaleja ja rikkovat kalliota irtaimeksi maaksi. T\xc3\xa4m\xc3\xa4 oli el\xc3\xa4m\xc3\xa4n alkuvaiheissa t\xc3\xa4rke\xc3\xa4 vaihe maakasveille soveltuvan aineksen synnyss\xc3\xa4. Mikrobeilla on t\xc3\xa4rke\xc3\xa4 asema kivi\xc3\xa4 muodostavien mineraalien rapautumisessa. Puiden ja muiden suurten kasvien orgaaniset hapot hajottavat kiviainesta ja aiheuttavat juurtensa ja siementens\xc3\xa4 avulla my\xc3\xb6s mekaanista rapautumista. Ihmisen vaikutus rapautumiseen on my\xc3\xb6s hyvin merkitt\xc3\xa4v\xc3\xa4 erilaisten maanmuokkaustoimintojen kuten maanviljelyn ja rakentamisen kautta.'